Лате макиато
Лàте макиàто (, букв. „прясно мляко на петна“) е топла напитка, съдържаща еспресо и прясно мляко, която наподобява Кафелате, но се приготвя от по-препечено кафе и повече мляко. Произхожда от Италия, като в началото е била правена за деца с цел да могат да пият кафе както възрастните, без да приемат много кофеин. Впоследствие започва да се консумира в Средна и Западна Европа също и от възрастни.

Сервира се обикновено във висока чаша и се състои от три слоя, които трябва да могат да се разграничат ясно. Най-долният слой е от горещо мляко, следва еспресо и след това млечна пяна. Понеже еспресото има по-висока температура от млякото, а с това и по-малка плътност, то остава над него. За да се спомогне този ефект, кафето се налива последно (върху млечната пяна), за да бъде забавено по пътя си към дъното.

За по-естетичен вид може да бъде гарнирано с шоколадови стърготини, какаов или канелен прах. Сервира се с лъжица с дълга дръжка или със сламка.

Сходни напитки 

Лате макиато се различава от кафелате по няколко начина:

 в лате макиато еспресото се добавя към млякото, а не млякото към еспресото, както е в Кафелате.
 лате макиато съдържа повече пяна, отколкото просто горещо мляко: пропорцията на млечната пяна, която е на повърхността в лате макиато е около 1,5 см, а в кафелате почти липсва.
 лате макиато често използва само половин еспресо или още по-малко.
 лате макиато често е „слоеста“ напитка, вместо да се смесва, както е в кафелате.
 в лате макиато акцентът е върху млякото, докато в кафелате е върху кафето.
 лате макиато има макия (на итал. macchia) – малко „петно“ от крема, оставено върху млякото, докато в кафелатето еспресото традиционно се добавя преди млякото и следователно няма „маркировка“.

Кафе макиато – друга напитка с подобно име, всъщност е еспресо, „петнясано“ с малко количество мляко.

Лате макиато не е капучино и макар съставките да са едни и същи, те трябва да бъдат смесени в различна степен и по различни начини. Докато капучиното се приготвя в голяма чаша, като първо се изсипва кафето, а след това млякото, за истинското лате макиато първо се сипва в чаша разбито мляко и след това кафе. Освен това в едно капучино количеството кафе е 1/5 от това на млякото. Няма фиксирана пропорция за лате макиато. Все пак в чаша от 200 ml кафето би било около 1/10 от обема.

Вижте също 
 Еспресо
 Капучино
 Марокино
 Кафелате
 Кафе макиато

Източници 
 Latte macchiato: cos'è e come prepararlo, на Gaggia.com Посетено на 16 януари 2023 г.
 Quando il caffè incontra il latte montato caldo, на Cimbali.it Посетено на 16 януари 2023 г.
 Latte macchiato: come si prepara?, на Thinkmilkbesmart.eu Посетено на 16 януари 2023 г.
 Latte macchiato, на Giallozafferano blog Посетено на 16 януари 2023 г.
 Latte macchiato, на Illy.com Посетено на 16 януари 2023 г.
 Espresso Macchiato vs. Latte Macchiato, на Starbucks Stories. Посетено на 16 януари 2023 г.
 Le differenza fra latte macchiato, caffè latte e cappuccino, на Ilcaffeespressoitaliano.com Посетено на 16 януари 2023 г.

Бележки 

}}

Кафе
Безалкохолни напитки
Италианска кухня
Млечни напитки